  Удмуртиысь тӧролэн но кивалтэтлэн рпесс-службазы Анжелика Тихонова корреспондент Удмуртилэн тӧроез Александр Бречалов эм удысын 47 ужасьёсты кун данъетъёс сётӥз. Соосты элькунысь ковид-центръёсын ужам эмчиос, эмсузэръёс но санитаркаос басьтӥзы. Со сярысь элькун тӧролэн но кивалтэтлэн пресс-службазы ивортӥз. Пирогов нимо орденэз Ижысь 6 номеро кар эмъюртысь валтӥсь эмчилэн воштӥсез Михаил Соловьёв но 8 номеро кар эмъюртысь ёзэтэн кивалтӥсь, невролог Ольга Шкурихина басьтӥзы. Эшшо 45 эм ужасьёслы Лука Крымский нимо медальёс сётӥзы. « Ортчем кык аръёс удыс понна туж секытэсь вал. Но тӥ тодӥськоды, кризис ватӥськыса улӥсь кужымез поттэ шуыса. Асьмеос выль югдурын ужаны, пумкылъянъёс ӝог кутыны, воштӥськыны дышетским. Трос мар лэсьтэмын вал – эмъюртъёс вакчи дыр ӵоже ужан ӧрзэс вошъязы, выль тӥрлык, кулэ луись эмъюмъёс басьязы, выль эмъян амалъёс кутӥськизы. Вань вормонъёсмы – со тӥляд коллективъёстылэн тыршемзы. Со тӥляд вань кужымдэс сётыса тыршемдылэн ужъемышез » Александр Бречалов, Удмуртилэн тӧроез Данъетъёсты басьтӥсьёс ужъюлтошъёссылы секыт югдурын ужаны юрттӥськемзылы тау каризы. Паласькись висёнъёсъя элькун эмъюртысь ёзэтэн кивалтӥсь, инфекционист Татьяна Поздеева та дыре эм удысын вань ужасьёс данъетъёс басьтыны даноесь шуыса пусйиз. « Пандемия кутскыку ми, Паласькись висёнъёсъя элькун эмъюртын ужасьёс, одӥгмы но висён сыӵе зол вӧлмоз шуыса ӧм малпалэ. Озьы ке но, одӥг ужасьмы но ӧз кошкы, ужезлэсь ӧз куштӥськы, секыт шуыса ӧз куареты. Ваньзы ик пациентъёс понна сюлмаськизы, соос доразы тазалыкоен мед бертозы шуыса малпазы » Татьяна Поздеева, Паласькись висёнъёсъя элькун эмъюртысь ёзэтэн кивалтӥсь, инфекционист Пусъём, Удмуртиын коронавирус зол вӧлмон вакытэ ковид-центръёсын 4 сюрслэсь трос адями ужаз. Тодэ вайытом, 2021-тӥ арын инвожое 44 эм ужасьёс кун данъетъёс басьтӥзы вал.  Тегъёс: тазалыкезутён данъетъёс эмчиос АлександрБречалов Удмуртия коронавирус Ижкар  